Marg Helgenberger

**Mary Margaret ”Marg” Helgenberger** (s. 16. marraskuuta 1958 Fremont, Nebraska) on yhdysvaltalainen näyttelijä.

## Ura
Helgenberger aloitti ammattinäyttelijän uransa vuonna 1982 saippuasarjassa *[[Ryan's Hope]]*, jossa hän esitti poliisi Siobhan Ryan Novakia. Sarjan kykyjenetsijä oli löytänyt hänet vuonna 1981, jolloin hän esitti Katen roolia Northwestern-yliopiston versiossa näytelmästä *[[Kuinka äkäpussi kesytetään]]*. Helgenberger oli kolmas näyttelijä Siobhanin roolissa. Pestinsä sarjassa *Ryan's Hope* päätyttyä Helgenberger vieraili muun muassa sarjoissa *[[Kolkyt ja risat]]* (*thirtysomething*) ja *[[Matlock (televisiosarja)|Matlock]]*. 

Vuodesta 1988 alkaen Helgenberger esitti Karen Charlene ”K. C.” Koloskia ABC-kanavan Vietnamin sotaan sijoittuvassa draamasarjassa *[[China Beach]]*. Hän sai roolista kolme Emmy-palkintoehdokkuutta kategoriassa paras naissivuosa draamasarjassa vuosina 1990–1992, ja hänet palkittiin Emmyllä kerran, vuonna 1990. Hän oli myös kerran ehdolla Golden Globen saajaksi, vuonna 1991. Hän näytteli sarjassa sen alusta loppuun asti, vuoteen 1991. *China Beachin* esittämisen aikaan ja sarjan päättymisen jälkeen Helgenberger esiintyi monissa teatteri- ja televisioelokuvissa, pääasiassa sivuosissa.  

1990-luvun loppupuoliskolla Helgenberger esitti naispääosaa muun muassa televisioelokuvissa *[[Conundrum]]* (1996), *[[Murder Live!]]* (1997), *[[Kultarannikko (elokuva)|Kultarannikko]]* (*Gold Coast*, 1997) ja *[[Kunnes kuolema heidät erottaa]]* (*Lethal Vows*, 1999) ja esiintyi myös muutamissa teatterielokuvissa, joihin lukeutuvat toimintaelokuva *[[Tappava salaisuus]]* (*Fire Down Below*, 1997) sekä scifi-elokuvat *[[Peto (elokuva)|Peto]]* (*Species*, 1995) ja *[[Peto 2]]* (*Species II*, 1998). Vuonna 1996 hän vieraili Karen Hinesin roolissa viidessä jaksossa sarjan *[[Teho-osasto (televisiosarja)|Teho-osasto]]* (*ER*) toisella tuotantokaudella. 

2000-luvulla Helgenbergerin tunnetuin roolityö on ollut tutkija Yolanda McClearyyn löyhästi perustuvan Catherine Willowsin rooli CBS-kanavan rikossarjassa *[[C.S.I.]]* (*CSI: Crime Scene Investigation*). Hän esiintyi sarjassa vakituisesti kahdentoista tuotantokauden ajan, vuodesta 2000 vuoteen 2012, ja sai roolistaan useita palkintoehdokkuuksia. Hän oli muun muassa kahdesti Emmy-ehdokkaana sarjassa paras naispääosa draamasarjassa, vuosina 2001 ja 2003, ja kahdesti ehdolla Golden Globen saajaksi samassa kategoriassa, vuosina 2002 ja 2003. 

Helgenberger sai vuonna 2012 tähden Hollywood Walk of Famelle. 

*CSI*-sarjan jälkeen Helgenbergerillä oli keskeinen rooli televisiosarjassa *[[Intelligence]]*, jota esitettiin CBS-kanavalla kaikkiaan 13 jaksoa vuonna 2014.

Vuonna 2022 Helgerberger teki paluun vanhaan rooliinsa sarjassa **, jossa uuteen tutkijatiimiin liittyi mukaan myös Catherine Willows.

## Yksityiselämä
Helgenbergerillä on näyttelijäntyön yliopistotutkinto Northwestern-yliopistosta.
Hän oli vuodesta 1989 vuoteen 2010 naimisissa näyttelijä Alan Rosenbergin kanssa. Heillä on yksi lapsi, s. 1990.

## Osittainen filmografia
**[[Kolkuttajat (minisarja)|Kolkuttajat]]* (*The Tommyknockers*, 1993), minisarja Stephen Kingin samannimisen romaanin pohjalta
**[[Leijonien laakso]]* (*Lie Down with Lions*, 1994), televisioelokuva 
**[[Peto (elokuva)|Peto]]* (*Species*, 1995) 
**[[Bad Boys (vuoden 1995 elokuva)|Bad Boys]]* (1995) 
**[[CSI]]* (2000–2012), televisiosarja 
**[[Perfect Murder, Perfect Town: JonBenét and the City of Boulder]]* (2000), televisioelokuva 
**[[Erin Brockovich (elokuva)|Erin Brockovich]]* (2000) 
**[[In Good Company]]* (2004) 
**[[Mr. Brooks]]* (2007). 

## Lähteet